Jesu naâ “Masá boâ weeka dɨpoa” niirópɨre wa'âgɨ,
kurúsare wɨâ wã'kawĩ.
Hebreu masa yee uúkũse me'ra Gólgota wamêtiwɨ.
Toopɨ́ kɨ̃ɨ̂re kurúsapɨ paâ bi'pewã.
Ãpêrã pɨárã kẽ'rare tohôta weewã́.
Jesuré naâ deko nɨ'kowã́.
Ãpêrã pe'ere,
ni'kɨré diakɨ̃hɨ́ pe'e,
ãpiré kũûpe' pe'e nɨ'kowã́.
Pilato Jesu dɨpôa bu'i kurúsapɨ kɨ̃ɨ̂ ohâ'kere õ'o dutíwĩ.
A'tîro ohâ no'owɨ:
“Jesu Nazarékɨ̃hɨ Judeu masa wiôgɨ niîmi.”
Teé ohâ'ke hebreu masa yee uúkũse,
grego yee,
latim me'ra niîwɨ.
Jesuré paâ bi'pe'karo makâ pɨ'to niîwɨ.
Tohô weérã pãharã́ Judeu masa teeré ĩ'yâ bu'êwã.
Pilato ohâ'kere bu'êrã,
sacerdotea wiôrã kɨ̃ɨ̂re niîkãrã niîwã:
—Mɨ'ɨ̂ “Judeu masa wiôgɨ niîmi”,
niî ohâti booapã.
A'tîro pe'e ohâ booapã.
“Kɨ̃ɨ̂ ‘Judeu masa wiôgɨ niî'’,
niiámi”,
niî booapã.
Pilato naâre niîwĩ:
—Yɨ'ɨ̂ ohâ sĩ'ri'karo noho ohâ tohapɨ.
Dɨka yuúsome maha.
Be'ró ba'pâritirã surára Jesuré paâ bi'pe'kãrã kɨ̃ɨ yeé su'tiré see neéwã.
See neé,
naâ nɨkɨ dɨka waáwã.
Kɨ̃ɨ yaá su'tîro dokâkãharo deró a'mé sɨ'oya mariwɨ́.
Tohô weérã surára a'mêri niîwã:
—A'toré tɨ̃'rêtikã'rã.
Mehô niî bokaperã.
Noá a'toré wapá ta'arosarito?
niîwã.
Naâ tohô weekã́,
Õ'âkɨ̃hɨ yee kiti ohâka pũripɨ ohâ'ke keoró wa'âwɨ.
A'tîro ohâ no'okaro niîwɨ:
“Yeé su'tiré dɨka waáwã.
Teeré niî bokaperã wapá ta'awã.”
A'té niî'karo nohota surára weewã́.
Jesu yaá kurúsa pɨ'to a'tikérã numiâ niîwã.
Kɨ̃ɨ̂ pakó,
kɨ̃ɨ̂ mɨgo Maria Cleopa nɨmo,
tohô niikã́ Maria Madalena niîwã.
Jesu kɨ̃ɨ̂ pakoré,
tohô niikã́ yɨ'ɨ̂ João kɨ̃ɨ̂ ɨpɨ́tɨ ma'í no'ogɨ koô tiro nu'kukã́ ĩ'yâgɨ,
koôre niîwĩ:
—Ma'û,
ã'rí mɨ'ɨ̂ makɨ niîmi.
Be'ró yɨ'ɨ̂re niîwĩ:
—Yɨ'ɨ̂ pakore mɨ'ɨ̂ pako weeró noho kɨoyá.
Toó tohamó mɨ'ɨ̂ pako,
niîwĩ Jesu.
Toó be'ro koôre yaá wi'ipɨ mii toháawɨ.
Jesu kɨ̃ɨ̂ pakoré ko'tê dutika be'ro “Niî pe'tise yɨ'ɨ̂re wee dutí'kere tu'â eha'”,
niîwĩ.
Õ'âkɨ̃hɨ yee kiti ohâka pũripɨ ohâ'ke wa'aáto niîgɨ Jesu a'tîro niîwĩ:
—Ako wɨósa'.
Toopɨ́ ni'kârɨ vinho piasé posetítɨhɨ duhîwɨ.
Tohô weérã surára ni'kâ si'ti miáa yãa miówã.
Yãa mió,
hissopo wamêtiri siti dɨpɨpɨ tií si'tire wa'mé õ'o sĩô morowã Jesu tirópɨ.
Kɨ̃ɨ̂ teeré sĩ'riwĩ́.
Be'ró niîwĩ:
—Niî pe'tise tu'â eha toha'.
Kɨ̃ɨ̂ tohô niîka be'ro kɨ̃ɨ̂ dɨpôa paâ mu'ri yoha,
wẽrîa wa'âwĩ.
Jesu kɨ̃ɨ̂ wẽrîka terore ni'kâ nɨmɨ Páscoa bosê nɨmɨ wa'aátoho dɨ'sawɨ́.
Tií bosê nɨmɨ saurú Judeu masare soo dutíka nɨmɨ bosê nɨmɨho waro niîkaro niîwɨ.
Tii nɨmɨ́re wẽrî'kãrã kurúsapɨ niikã́ Judeu masa wiôrã ɨatíkãrã niîwã.
Tohô weérã naâ Pilato tiropɨ wa'â,
kɨ̃ɨ yarã́ surárare naâre maatá wẽriáto niîrã naa yeé yẽkârire paâ nu'a dutikãrã niîwã.
Be'ró naâ ɨpɨré mii dihóo,
apé sia' miáa dutikãrã niîwã.
Tohô weérã surára ni'kɨré paâ nu'a mɨ'tawã.
Be'ró ãpí kẽ'rare tohôta weewã́.
Jesu maa wẽrî'kɨpɨre ĩ'yâwã.
Tohô weérã kɨ̃ɨ́ maa paâ nu'atiwã.
Mehô di'akɨ̃ ni'kɨ́ surára Jesuré paatí pa'mapɨ yõsêwĩ.
Kɨ̃ɨ̂ tohô weekã́,
diî akó me'ra wihawɨ́.
Yɨ'ɨ̂ a'teré ĩ'yâwɨ.
Diakɨ̃hɨ́ta niî'.
Mɨsá kẽ'ra a'teré ẽho peoáto niîgɨ mɨsâre werê'.
A'té Õ'âkɨ̃hɨ yee kiti ohâka pũripɨ niîro nohota wa'aáto niîro tohô wa'âwɨ.
A'tîro ohâ no'owɨ:
“Kɨ̃ɨ yeé õ'âri neê ni'kâ õ'a paâ nu'aya marirósa'.”
Apêro Õ'âkɨ̃hɨ yee kiti ohâ'karo kẽ'rare a'tîro niîwɨ:
“Naâ kamî da're'kɨpɨre ĩ'yârãsama”,
niî ohâ no'owɨ.